b'\n_START_ARTICLE_\nCecilij Urban\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem 6. razredu gimnazije v Trstu (1908) se je tu zaposlil kot \xc4\x8drkostavec in nato korektor ter \xc5\xa1e istega leta iz politi\xc4\x8dnih razlogov emigriral v Italijo, prevzel ime Cecilij Urban ter v Firencah \xc5\xa1tudiral filologijo; decembra 1916 je stopil v srbsko vojsko, bil ranjen, se zdravil na otoku Krfu in nato v Italiji; po ozdravitvi je postal prevajalec v tiskovnem uradu srbskega veleposlani\xc5\xa1tva v Rimu; jeseni leta 1922 je (skupaj z \xc5\xbeeno Anno Nikolajevno Kolpinsko, prof. za jezike, socialdemokratko) od\xc5\xa1el v Moskvo in tu 1925 postal sovjetski dr\xc5\xbeavljan. V Sovjetski zvezi je bil 1922\xe2\x80\x931932 urednik, referent in bibliograf v moskovski Dr\xc5\xbeavni knji\xc5\xbeni zalo\xc5\xbebi, prou\xc4\x8deval bibliote\xc4\x8dne fonde in se specializiral za zahodno literaturo; 1933\xe2\x80\x931944 vodil znanstveno biblioteko Nikitskega botani\xc4\x8dnega vrta na Krimu, od novembra 1935\xe2\x80\x931938 je bil znanstveni delavec In\xc5\xa1tituta svetovne liteature Maksim Gorki v Moskvi, od 1938 pa tu glavni bibliotekar in bibliograf, skrbel za slovanske, nem\xc5\xa1ke, italijanske in \xc5\xa1panske knji\xc5\xbene zbirke; leta 1953 se je upokojil._NEWLINE_Urban se je \xc5\xbee od mladih let udejstvoval v javnem \xc5\xbeivljenju, bil \xc4\x8dlan dija\xc5\xa1kega kro\xc5\xbeka v Trstu, pisal politi\xc4\x8dne \xc4\x8dlanke v slovenske social\xe2\x80\x93demokratske ter italijanske liste. V Moskvi je ve\xc4\x8dkrat predaval o slovenskem gledali\xc5\xa1\xc4\x8du. Obvladal veliko jezikov (shrv., ruski, \xc4\x8de\xc5\xa1ki, bolg., italij., franc., \xc5\xa1pan., lat., starogr\xc5\xa1ki, nem., angl.). Prevajal je v ru\xc5\xa1\xc4\x8dino iz italijan\xc5\xa1\xc4\x8dine in sloven\xc5\xa1\xc4\x8dine, zlasti \xc5\xa1tevilna dela I. Cankarja. _NEWLINE_Kot bibliograf je sestavil dve temeljni deli (v \xc4\x8dasu slu\xc5\xbebovanja v In\xc5\xa1t. M. Gorki v Moskvi): Bibliografija prevodov italijanskega in \xc5\xa1panskega leposlovja v ru\xc5\xa1\xc4\x8dino in Bibliografija prevodov ruskega leposlovja v italijanski in \xc5\xa1panski jezik.'